'Trackers' selfs gewilder as 'Game of Thrones' | Netwerk24
Deur SZ Minnaar 19 November 2019 17:54
Die aktrise Rolanda Marais in 'n toneel uit Trackers.
Die gemiddelde kykertal per episode het nie net plaaslike reekse in alle genres op M-Net, kanaal 101 op DStv, oortref nie, maar ook stof in die oë van internasionale gunstelinge soos Game of Thrones, Big Little Lies en Chernobyl geskop.
Verder het Trackers ook die kykertal van M-Net se gewilde Sondagaand-rolprente verbygesteek.
Die reeks is 'n verwerking van Deon Meyer se misdaadroman Spoor. Oor die reeks se gewildheid sê Meyer hy is "sprakeloos en ontsaglik trots".
"Ek is geweldig dankbaar vir die Suid-Afrikaanse kykerpubliek wat ons ondersteun. Ek het nog altyd geglo ons eie stories is net so boeiend en interessant soos enige iets van oorsee.
"As 'n mens die begrotings vergelyk van Suid-Afrikaanse televisiereekse, dan is die begroting vir 'n hele reeks hier dikwels minder as vir net een episode van 'n Amerikaanse televisiereeks. Dit was altyd 'n geweldige opdraande stryd. Ek dink hierdie keer het ons baie nader gekom aan 'n internasionale begroting, en dit het dividende getoon," sê hy.
Meyer meen ook die TV-reeks sou nie so goed wees as die mense voor en agter die kameras nie so briljant was nie. "Ons het soveel ongelooflike talent in hierdie land en die sukses van Trackers is 'n bewys daarvan."
Trackers se laaste episode word op Sondag 24 November om 20:00 op M-Net uitgesaai.
SIEN OOK: Kyk Trackers hier op Showmax.
Meyer-aanhangers hoef ook nie hartseer te wees dat Trackers binnekort gaan klaarmaak nie. Hoewel hy nie enige besonderhede wou verklap nie, sê Meyer "daar is op die oomblik 'n hele paar projekte wat hopelik in die volgende ses maande hul verskyning gaan maak".